Shalom ja tere õhtust! Eetris on TV7 lisraeli Uudised Jeruusalemmast.
Põhiteemad -
Jeruusalemma ametnikud usuvad, et järgmiste kuude jooksul
normaliseerib Iisrael suhted mitme seni avalikustamata riigiga.
Iisraeli riikliku julgeoleku nõunik ei usu,
et Iraan ja USA lepinguni jõuavad,
hoolimata vastupidist vihjavatest raportitest.
CENTCOM-i ülem külastab Iisraeli keset IDF-i ulatuslikku õppust,
mille sihiks on simultaanne sõjaline kampaania mitmel areenil.
Iisrael tegeleb aktiivselt nn "teise raja diplomaatiaga",
sihiks suhete normaliseerimine Saudi Araabia
ja teiste avalikustamata riikidega regioonis ja mujal maailmas.
Liikvel on raportid peaminister Benjamin Netanyahu
ja välisminister Eli Coheni telefonivestlustest sel nädalal
Saudi kroonprintsi Muhammad Bin Salmaniga,
millele järgnesid Bahreini vahendusel konkreetsed arutelud
potentsiaalsete otselendude teemal juudiriigi ja araabia kuningriigi vahel,
et aidata Iisraeli moslemeid,
kes tahavad teha Mekasse igaaastase Hajj-palveränaku.
Kuigi eraldi vestlustest on lekkinud infot piiratult,
käivitas sõnumivahetus Jeruusalemma ja Riyadhi vahel
taas spekulatsioonid peatse murrangu võimaluse kohta
nii Iisraelis kui välismaal, sh Riikliku Julgeolekuuuringute Instituudi
ja Moshe Dayani Lähis-Ida ja Aafrika Uuringute Keskuse ühiskonverentsil
pealkirjaga "Saudi Araabia: Iraani ja Iisraeli vahel."
Konverentsil esinenud endine Mossadi juht
ja riikliku julgeoleku nõunik Yossi Cohen toonitas algselt küsimust,
kas Saudi Araabia ja Iraani suhete värskendamine
kahjustab Jeruusalemma taotletavat lähenemist Riyadhiga.
Kas Iraani-Saudi kokkuleppel on Iisraelile mingid mõjud?
Ütlen, lootes, et see on tõsi, et ei.
Arvan, et Iisrael peab püüdma astuda ses suhtes saudi kingadesse
ja mõistma, et see ei tähenda tingimata,
et nad oleksid meist distantseerunud.
Pigem paluvad nad meil mõista oma perspektiivi,
ükskõik, kas neil on sidemed Iraaniga või mitte.
Ka Prantsusmaal ja Suurbritannial on Iraaniga suhted ja saatkonnad.
Mida see tähendab? On see Iisraeli vastu?
Hollandil on saatkond Teheranis.
Kas see viitab suhetele Iisraeli või saudidega? Muidugi mitte.
On asju, mis toimuvad kahepoolsel tasemel,
mis ei mõjuta hetkel tingimata Iisraeli.
Hiljuti erru läinud Mossadi direktor kinnitas lisaks,
et rahuleping Iisraeli ja Saudi Araabia vahel on nii vajalik kui võimalik.
Suhteid normaliseeriv rahulepe Saudi Araabiaga on võimalik.
Ütlen seda ettevaatlikult,
sest see ei põhine viimaste nädalate luureandmetel,
et kui neid kontakte juhitakse intensiivselt ja õige vahendaja kaudu,
USA heade ja õigete tagatistega,
ka teatud avaldustega palestiinlaste areenilt,
kuid ma ei arva, et see tuleks siduda konkreetsete lubadustega
mingit tüüpi sammude suhtes,
sest see nõuaks kõigilt pooltelt poliitilist debatti,
ja minu hinnangul on see (rahu saudidega) nii vajalik kui võimalik.
Samuti konverentsil esinenud
Iisraeli Välisministeeriumi kantsler Ronen Levi toonitas algselt
kolme olulist koostisosa, mis peavad ühtima,
et sünniks normaliseerimislepe Jeruusalemma ja riikide vahel,
kes keelduvad avalikest diplomaatilistest suhetest juudiriigiga.
Peamised koostisosad on ajastus, huvide kokkulangevus ja suhted.
Ühtki neist ei saa vältida, kui tahame,
et toimuks liikumine suhete rajamiseks või uuendamiseks riikidega.
Need elemendid peavad üksteisega kokku langema,
ja kohe, kui seda märkame, peame kiiresti tegutsema. Miks?
Arvan, et kogu see foorum tunneb väga hästi piirkonda, kus elame.
Tavaliselt esineb üllatusi, mis on enamasti negatiivsed.
Alati on põhjust mitte tegutseda. Seepärast, kui võimalus ilmub,
peame sellest kahe käega kinni haarama ja tegutsema.
Peame leidma tugeva, vapra juhi, sest tavaliselt on teisel poolel,
isegi kui see ei õnnestu, palju rohkem kaotada kui meil.
Välisministeeriumi kantsler, kes on teeninud varem
ka Jeruusalemma Riikliku Julgeoleku Nõukogus, toonitas lisaks,
et riikide nimekiri, kes soovivad Iisraeliga normaalseid suhteid,
on väga pikk.
Riikidel on huvi luua ja uuendada suhteid Iisraeliga.
Nägin seda, kui läksin erru Riikliku Julgeoleku Nõukogust,
kui mulle lähenesid mitme riigi ametnikud,
seda isegi viimase viie kuu jooksul. Kontakte on paljude riikidega.
Kas need kõik kannavad vilja? Ma pole kindel.
Aga kindlasti on suund positiivne.
Nagu ütlesin, olud, ajastus, huvide kokkulangevus kasvavad.
Mõningais neist riikidest aitame sellele protsessile kaasa
ja osa neist kannavad lõpuks vilja.
Levi rääkis, et oma esimesel visiidil USAsse eelmine nädal
pidas ta kinniseid kohtumisi regiooni riikide esindajatega,
sh nendega, kelle suhted Iisraeliga pole tingimata sõbralikud.
Kuigi ta maid ei nimetanud, mainis ta võimalusi
värskete rahulepingute sõlmimiseks mitme riigiga lähikuudel.
Naasin eelmine nädal esmavisiidilt USAsse oma praeguses ametis.
Võin öelda, et meil olid ülihuvitavad ja asjalikud kohtumised.
Meil on Ameerika lubadus laiendada normaliseerimisringi kogu maailmas.
Arvan, et normaliseerimine Saudi Araabiaga on ülitähtis samm.
Ometi ei tohiks me selles raamistikus eirata võimalusi teistes riikides,
kus see potentsiaal võib realiseeruda isegi enne Saudi Araabiat,
ja muide, need riigid pole sugugi vähem tähtsad.
On huvitav märkida, et kui ringlevate raportite kohta
esitati küsimus USA Välisministeeriumi briifingul,
vältis pressisekretär Matthew Miller selget vastust,
hoolimata Washingtoni juhtrollist riikide ringi suurendamisel,
kes Iisraeliga suhteid normaliseerivad.
Oleme kuulnud raporteist.
Soovitaksin rääkida mainitud kahe riigiga.
Muidugi suhtleme nende riikidega regulaarselt,
kuid ma ei räägi privaatsetest diplomaatilisest vestlustest.
Üldplaanis, muidugi toetame täielikult Iisraeli integratsiooni Lähis-Idas,
sh suhete normaliseerimist Saudi Araabiaga.
Samal ajal kudrutab USA väidetavalt Omaani vahendusel Iraaniga,
et püüda jõuda kokkuleppele,
mis piiraks Teherani tuumaambitsioone
vastutasuks tuumateemaliste sanktsioonide leevendamise eest.
Ühe raporti järgi, mida kinnitasid Ameerika ja Euroopa allikad,
on Valge Maja tippnõunikud kahekordistanud ponnistusi
ajatolla režiimi veenmiseks, et lepinguni jõudmine on nende huvides.
Kuigi Iisraeli ametnikud pole veendunud,
et Ameerika värsked jõupingutused vilja kannaksid,
siis eelmise nädala pressibriifingul USA Välisministeeriumis
toonitas Miller, et Bideni valitsus on pidevalt väljendanud pühendumust
diplomaatilisele lahendusele Teherani kiirenenud rikastusprogrammile,
hoolimata selle jõudmisest tsiviilotstarbest kõrgemale tasemele.
Nagu ütlesin, ei kommenteeri me kõiki oletatavaid kuuldusi ja vestlusi
rohkem, kui öelda, mida äsja mainisin.
Võime edastada sõnumeid Iraanile, kui see on USA parimais huvides.
Usume jätkuvalt, et diplomaatia on parim viis, nagu just ütlesin,
tagamaks kontrollitavalt ja püsivalt, et Iraan ei saa kunagi tuumarelva.
Selle valitsuse prioriteediks on kindlustada,
et Iraan ei saaks tuumarelva.
Usume, et diplomaatia on parim viis selle saavutamiseks,
kuid hetkel pole mul teiste arutelude kohta midagi teatada.
On tähtis toonitada,
et kui kuuldused edusammudest on liikvel olnud juba mitu nädalat,
siis eilses intervjuus Iisraeli Armeeraadiole
teatas Iisraeli julgeolekunõunik Tzachi Hanegbi,
et Jeruusalemm ei pea lepingut Iraani ja USA vahel tõenäoliseks.
Ta ütles: "Me ei usu, et nad lepingut uuendaksid,
sest ameeriklased nõuavad, et see oleks pikem ja tugevam.
Iraanlased pole hetkel valmis ameeriklaste nõudmist aktsepteerima,
kuna pole vaja midagi maksta."
Jeruusalemma Riikliku Julgeoleku Nõukogu juhina teeninud Hanegbi
toonitas siiski, et kui iraanlased ei nõustu ameeriklaste nõudmistega,
tuleb sõjaline operatsioon, mille tulemus on nende jaoks hullem.
Tasub mainida, et Hanegbi märkused kõlasid samal ajal,
kui USA armee Keskväejuhatuse ülem kindral Michael Kurilla saabus Iisraeli,
et külastada Iisraeli Kaitseväe (IDF) peastaabi õppust "Firm Hand".
Muuhulgas osalesid Kurilla
ja IDF peastaabiülem kindralleitnant Herzi Halevi
olukorra analüüsimisel peastaabi operatsioonide keskuses,
mis keskendus IDF valmisolekule
simultaanseks sõjaliseks kampaaniaks mitmel areenil.
Aitäh, et vaatasite TV7 Iisraeli Uudiseid!
Kui meie saated teid õnnistavad, kaaluge nende rahalist toetamist.
See aitab jätkata meie tegevust siin Jeruusalemmas.
Julgustan ka palvetama tagakiusatud vendade-õdede eest maailmas
ning paluma rahu ja päästet Jeruusalemmale ja Iisraelile.
Olen Jonathan Hessen. Õnnistatud õhtut! Homseni!
Tõlge: Monika Jaaguri